Miret en doa e dad, Louis Henri (bet maer Fouenant e 1873-1878 ; e dad-kozh a oa bet maer ivez), anv e chourdadoù eus Iwerzhon ha dimezet e oa gant Eudoxia Thérèse Guyot. Ne blijas ket da Jos Parker mont da noter evel e dad, ha klask a reas heuliañ kentelioù war al livouriezh e Skol an Arzoù-kaer Pariz. Kelennet e voe gant Alexandre Cabanel, Alfred Delobbe ha Luc-Olivier Merson. Levezonet e voe gant oberennoù John Ruskin hag al luskad rakrafaelour. Dilezel al livouriezh a reas da choude ha gwelloch e kavas skrivañ barzhonegoù. Goude bezañ bet o chom e Pariz e teuas de vro en-dro hag ez eas da vevañ en e vaner e Kergoadig. E 1905 e voe un enkadenn gant ar pesketaerezh e Konk-Kerne. Diwar skouer Teodor Botrel hag en doa krouet Gouel al Lann, e Pont-Aven, er bloavezh a-raok, ha diwar atiz ar maer e voe krouet ur fest e Konk-Kerne ivez. Jos Parker a reas war-dro ar bruderezh hag eñ eo a gavas anv ar fest : Gouel ar Rouedoù glas. Lennadurioù foran eus e varzhonegoù a ginnigas ober.